Alkisah surang laki laki ba muko pulang pokok, wakatu paratamo marantau ka Banduang. Di lapeh jo mande di kampuang jo aia mato. Ba jalan kut...
Barangkek dari kampuang, naiak oto gadang merk NPM. Babaok baju jo taih nan sadang elok. Indak banyak mungkin sakitar ampek atau limo pasang lah baju di dalam taih tu. Di arak jalan, siang baganti sanjo, sanjo baganti malam, nan oto malaju, jarak tapian samakin jauah.
Kononlah mandapek si Pulai wakatu tu di tampek Si Ajo Meha di Banduang. Kawan salapiak sakatiduran samaso mancilok paraweh di balakang rumah angku Pian. Ado pun si Ajo Meha, alah tingga sajak 4 tahun nan lalu.
Sasampai di rumah kontrakan Ajo Meha, alah saliang ba tanyo kaba. Sudah sakitar beberapa jam, si Pulai maraso hauih.
" Jo, cari nan segar awak lah, taragak buah buah an den ha, alah 3 hari di ateh NPM susah den karaia" Kicek si Pulai.
" Apo nio ang Lai, awewe nan segar?" Baleh di Ajo.
" Awewe, oih makanan a lo tu, baa raso e tu Jo?" Jawek si Pulai satangah takajuik.
" Onde, ndak tau ang do yo, Awewe ko lasuah mah, segar bana, melancarkan buang air, tapi lai talok dek ang manangguang akibaiknyo?" kato si Ajo. "Baa tu jo?" Si Pulai makin penasaran.
"Awewe ko padusi, batino kato rang awak nyo Lai, andeh awak ang Lai.." Takekeh si Ajo galak. " Oyo kok ndak nio ang cari se lah kalua surang. Tapi ingek Lai awak di kampuang urang, kok ado urang bakumpua di gang tu permisi lewat dih. Katoan "Punten" kalau mintak permisi ka lalu di muko urang" Kicek si Ajo sambia mambaka rokok sabatang.
" Jadihlah ko bitu bia den cari surang ha" Si Pulai baransua tagak.
Bajalan lah si Pulai ka lua tiok ado amai amai bagunjiang di gang alah nyo sabuik punten punten. 10 menik sudah tu baliak lah si Pulai. Nyo bali es doger.
" A nan ang bali Lai?" Tanyo si Ajo.
"Ko Ha, den bali es, eh lai takana dek den, di siko ndak do batang mangga do ha. Tapi urang siko manjua mangga banyak yo, patuik juo kayo kayo urang di banduang ko goh. Saindak nyo tiok induak induak punyo usaho manjua mangga" Kicek si Pulai.
" Manjua mangga baa? Lai" Tacangang si Ajo.
" tiok den lalu dek ang, di tawarannyo mangga. Aden kan lalu, punten kicek den eee nyo tawarana. Mangga kang, mangga mas, tu den jawek liak - tidak buk. E galak galak amai amai tu di ang. Dek den ndak mancari mangga do." Pulai manjalehan.
" Ondeh Pulai, mangga tu artinyo silahkan. wak ang Lai, sabana nyo wakang lai.." Jawek si Ajo Manggaritih. (dikirim dek Putra Pratama)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn